Televõrk (film)
"Televõrk" ("Network") on 1976. aastal valminud USA satiiriline draamafilm, mille produtseeris Metro-Goldwyn-Mayer ja mille režissöör on Sidney Lumet. Paddy Chayefsky stsenaariumile lavastatud film räägib fiktiivsest televõrgust nimega Union Broadcasting System, mis võitleb kehvade reitingutega. Ettevõtte õnn pöördub, kui oma saate lõppemisest teada saav uudisteankur teatab vaatajatele ette oma tulevasest enesetapukatsest, mille ta kavatseb korraldada otse-eetris. Filmi peaosatäitjad on Faye Dunaway, William Holden, Peter Finch (oma viimases filmirollis), Robert Duvall, Wesley Addy, Ned Beatty ja Beatrice Straight. "Televõrk" pälvis laialdast kriitikute poolehoidu, eriti käsikirja ja osatäitjate osas. Film oli ka rahaliselt edukas ning teenis üheksa nominatsiooni 1977. aasta Oscarite jagamisel, sealhulgas parima filmi eest. Film võitis neist neli: parima meespeaosatäitja Oscar läks Finchile, kes teenis esimese näitlejana postuumselt Oscari, parima naispeaosatäitja Oscar läks Dunawayle, parima naiskõrvalosatäitja Oscar läks Straightile, kes tegi kõigi aegade lühema Oscari võitnud rolli, ning Chayefsky teenis oma teise parima algupärase stsenaariumi Oscari. 2000. aastal tunnistati film kultuuriliselt oluliseks ning võeti USA Kongressi raamatukogu Riiklikku Filmiregistrisse. 2002. aastal valis Producers Guild of America "Televõrgu" nende kuulsuste halli filmina, mis "püstitas uue standardi ameerika meelelahutuses." Filmi käsikirja peetakse üheks kõigi aegade parimaks ning 2005. aastal valis USA stsenaristide gild selle filmiajaloo kümne parima hulka. 2007. aastal asetas Ameerika Filmiinstituut filmi parimate USA filmide edetabelis (AFI's 100 Years...100 Movies) 64. kohale.